b'\n_START_ARTICLE_\nKur\xc5\xa1o vyskupija\n_START_SECTION_\nIstorija\n_START_PARAGRAPH_\nVyskupija \xc4\xafkurta 1234\xc2\xa0m., po to, kai kur\xc5\xa1i\xc5\xb3 kunigaik\xc5\xa1tis Lamechinas 1230\xc2\xa0m. pasira\xc5\xa1\xc4\x97 sutart\xc4\xaf su Popie\xc5\xbeiaus vice-legatu d\xc4\x97l krik\xc5\xa1\xc4\x8dionyb\xc4\x97s pri\xc4\x97mimo. Tada buvo skirtas pirmasis vyskupas, dominikon\xc5\xb3 vienuolis Engelbertas. Formaliai vyskupijai i\xc5\xa1 prad\xc5\xbei\xc5\xb3 priklaus\xc4\x97 visos kur\xc5\xa1i\xc5\xb3 \xc5\xbeem\xc4\x97s. Ta\xc4\x8diau nuo 1242\xc2\xa0m. kur\xc5\xa1i\xc5\xb3 kra\xc5\xa1te \xc4\xafsigal\xc4\x97jo Teuton\xc5\xb3 Livonijos ordinas. 1253\xc2\xa0m. kur\xc5\xa1i\xc5\xb3 \xc5\xbeem\xc4\x97s perdalintos tarp vyskupo ir Livonijos ordino, vyskupijai paliekant tris tarpusavyje nesusisiekian\xc4\x8dias valdas paj\xc5\xabryje._NEWLINE_1260\xc2\xa0m. ordinui pralaim\xc4\x97jus Durb\xc4\x97s m\xc5\xab\xc5\xa1\xc4\xaf, kur\xc5\xa1i\xc5\xb3 kra\xc5\xa1te kilo dideli neramumai, ir 1263\xc2\xa0m. vyskupas i\xc5\xa1vyko i\xc5\xa1 kra\xc5\xa1to. Vyskupai gr\xc4\xaf\xc5\xbeo reziduoti tik 1290\xc2\xa0m., kai visi neramumai buvo numal\xc5\xa1inti. 1435\xc2\xa0m. vyskupija \xc4\xafsijung\xc4\x97 \xc4\xaf Livonijos konfederacij\xc4\x85._NEWLINE_1560\xc2\xa0m., vykstant Livonijos karui ir Livonijai pralaimint, vyskupas Jonas II Miunhauzenas (tuo metu jis vald\xc4\x97 ir Ozelio-Vikos vyskupij\xc4\x85) nutar\xc4\x97 parduoti vyskupijas Danijos karalystei. Teritorijas Danijos karalius perleido teritorijas Magnusui Hol\xc5\xa1teinie\xc4\x8diui. Nuo 1570\xc2\xa0m. \xc5\xa1is susid\xc4\x97jo su Rusija ir net buvo nominaliai tituluojamas Livonijos karaliumi, ketindamas prisijungti vis\xc4\x85 Livonij\xc4\x85, ta\xc4\x8diau 1577\xc2\xa0m. atsisak\xc4\x97 savo plan\xc5\xb3._NEWLINE_1578\xc2\xa0m. jis pasipra\xc5\xa1\xc4\x97 ATR globos, ta\xc4\x8diau to nepripa\xc5\xbeino nei Seimas, nei Danija. 1583\xc2\xa0m. po Magnuso mirties ATR kariuomen\xc4\x97 \xc4\xafsiver\xc5\xbe\xc4\x97 \xc4\xaf vyskupij\xc4\x85. 1585\xc2\xa0m. Kronebergo sutartimi vyskupijos teritorijos parduotos ATR. Jos buvo inkorporuotos \xc4\xaf Infliantus.'